**Robert Walter Sørlie** (født 15. februar 1958) er en norsk hundekjører fra Hurdal.

Biografi
--------

Sørlie startet med hundekjøring i 1970, og han ble norsk mester på mellomdistanse i 1992. I 1993 fikk han kongepokalen da han vant NM-langdistanse, og han ble norsk mester på langdistanse også i 1995. Han vant Femundløpet for første gang i 1990, og Finnmarksløpet for første gang i 1995. Totalt står han med ti seire i Femundsløpet og tre seire i Finnmarksløpet.

I 2002 debuterte han som nummer 9 i Iditarod, og ble med den prestasjonen beste førstegangskjører. Året etter vant han løpet og ble dermed den andre fra Europa, etter Martin Buser, og den første fra Norge som vant verdens lengste hundesledeløp, en bragd han gjentok i 2005. Ettersom Buser ble amerikansk statsborger i 2002, er Sørlie og hans landsmenn Joar Leifseth Ulsom (som vant i 2018) og Thomas Wærner (som vant i 2020) de eneste utenfor USA som har vunnet løpet.

Siden 1990 har Sørlie deltatt i 46 hundesledeløp der han har vunnet 24 ganger og blitt nummer 2 ti ganger. Fram til 2009 utgjorde han en del av Team Norway sammen med Bjørnar Andersen og Kjetil Backen. Fra 2010 er det organisert et nytt team rundt Robert Sørlie; Team Sørlie, med en stab som består av Frode Galaaen (logistikk, salg og marked) og Kjetil Svanemyr (webmaster og datateknisk ansvarlig). Elin Pedersen koordinator, John Erik Eriksen trening og løpskjøring. Gunnar Martinsen og Marit Stratton deltar også i mange oppgaver på kennelen.
I tillegg til hundekjøring arbeider Robert Sørlie som brannmann ved Oslo lufthavn, Gardermoen.

Priser i Iditarod
-----------------

Robert Sørlie nærmer seg Nome i Iditarod 2007.

| Pris | Årstall |
| --- | --- |
| Rookie of the Year Award | 2002 |
| Penair's Spirit of Alaska Award | 2003 |
| GCI Dorothy G. Page Halfway Award | 2003 |
| Millennium Hotel's First Musher to the Yukon Award | 2003 |
| Wells Fargo's Gold Coast Award | 2003 |
| Lolly Medley Memorial Golden Harness Award | 2003 |
| Penair's Spirit of Alaska Award | 2005 |
| GCI Dorothy G. Page Halfway Award | 2005 |
| Wells Fargo's Gold Coast Award | 2005 |
| Lolly Medley Memorial Golden Harness Award | 2005 |

Plasseringer i Iditarod
-----------------------

| År | Plassering | Tid |
| --- | --- | --- |
| 2002 | 9 | 9 døgn, 13 timer og 44 minutter |
| 2003 | 1 | 9 d 15 t 47 m |
| 2005 | 1 | 9 d 18 t 39 m |
| 2007 | 12 | 10 d 4 t 34 m |
| 2014 | 21 | 9d 20t 23m  |
| 2016 | 13 | 9d 3t 4m |

Andre meritter
--------------

Sølv i VM i hundekjøring 2011 (Femundløpet 2011). Han har deltatt i Femundløpet alle de 25 gangene det har blitt arrangert og har vunnet det lange løpet (F600) 12 ganger, sist i 2018 og først i 1990.

Litteratur
----------

* *Kappløp gjennom Alaska – Robert Sørlies gullferd mot Nome* av Lars Monsen og Nina Skramstad (ISBN 82-995899-3-2)

Eksterne lenker
---------------

* (en) Robert Sørlie – kategori av bilder, video eller lyd på Commons Rediger på Wikidata

* (en) Robert Sørlie – galleri av bilder, video eller lyd på Commons Rediger på Wikidata
* (en) Robert Sørlie – Iditarod Trail Sled Dog Race Rediger på Wikidata
* Hjemmesiden til Team Sørlie

 Wikiquote: Robert Sørlie – sitater

|  |  |
| --- | --- |
| Oppslagsverk/autoritetsdata | Store norske leksikon **·** Prabook
 |